b'\n_START_ARTICLE_\nVanja Pegan\n_START_SECTION_\n\xc5\xbdivljenje\n_START_PARAGRAPH_\nRodil se je 10. maja 1967 v Kopru. Osnovno \xc5\xa1olo je obiskoval v Piranu, dru\xc5\xbeboslovno gimnazijo pa v Kopru. V gimnazijskih letih je bil urednik \xc5\xa1olskega literarnega glasila Ogledalo. \xc5\xa0tudiral je primerjalno knji\xc5\xbeevnost na Filozofski fakulteti v Ljubljani. Obiskoval je tudi glasbeno \xc5\xa1olo. V letih  1988 \xe2\x80\x93 1996 je komponiral scensko glasbo za gledali\xc5\xa1ke uprizoritve: Jajce, Don Lorenzo, Pobegli robot, Brigade lepote ,Vida Grant, Avdicija, Pahlja\xc4\x8da, \xc4\x8cude\xc5\xbeni kamen, Mali princ. V tem obdobju je pou\xc4\x8deval klasi\xc4\x8dno kitaro in nauk o glasbi na glasbeni \xc5\xa1oli v Se\xc5\xbeani. Od leta 1996 se posve\xc4\x8da predvsem pisanju ter honorarnemu pou\xc4\x8devanju klasi\xc4\x8dne kitare in nauka o glasbi na Skupnosti Italijanov v Piranu. Leta 2002 je postal \xc4\x8dlan Zdru\xc5\xbeenja knji\xc5\xbeevnikov Primorske, leta 2013 je postal \xc4\x8dlan Dru\xc5\xa1tva slovenskih pisateljev. Leta 2003 mu je Ministrstvo za kulturo potrdilo status samostojnega kulturnega delavca. \xc5\xbdivi v Izoli.\n_START_SECTION_\nDelo\n_START_PARAGRAPH_\nVanja Pegan je svojo literarno pot za\xc4\x8del z dvema otro\xc5\xa1kima knjigama, leta 1999 je iz\xc5\xa1la dvojezi\xc4\x8dna slikanica Citron\xc4\x8dek in Giovanin, naslednje leto pa je iz\xc5\xa1la slikanica Mesto 2000. Po knjigah za otroke je najprej objavil zbirko dvanajstih kratkih zgodb Kopanje mornarjev v topli vodi (2002), sledila sta dva romana, leta 2005 \xc4\x8coln in leta 2006 Pisatelj, Adam in pilot, leta 2007 je iz\xc5\xa1la njegova druga zbirka kratkih zgodb Nebo davnega poletja. Leta 2009 sta iz\xc5\xa1li dve knjigi, in sicer roman Potovanje na za\xc4\x8detek poti ter slikanica Tonin. Objavlja tudi v literarnih revijah Primorska sre\xc4\x8danja in Revija 2000._NEWLINE_Od leta 1996 pou\xc4\x8duje klasi\xc4\x8dno kitaro v Piranu, med letoma 1989 in 1996 pa je napisal scensko glasbo za ve\xc4\x8d gledali\xc5\xa1kih predstav v Primorskem dramskem gledali\xc5\xa1\xc4\x8du, Mestnem gledali\xc5\xa1\xc4\x8du ljubljanskem, Cankarjevem domu in Gledali\xc5\xa1\xc4\x8du Glej. Leta 2001 je napisal besedilo za otro\xc5\xa1ko gledali\xc5\xa1ko predstavo Trije Osli\xc4\x8dki in kozica Rozica (uprizorjena je bila v Gledali\xc5\xa1\xc4\x8du Koper) in leta 2004 besedilo za plesno pravljico Lu\xc4\x8dka in najlep\xc5\xa1e darilo, ki je bila uprizorjena v Gledali\xc5\xa1\xc4\x8du Koper.'